Vebjørn Selbekk: - Fikk ikke bli intervjuet på favorittrestauranten min
Vebjørn Selbekk ble truet og anmeldt etter å ha publisert karikaturtegninger av profeten Mohammed fra Jyllands-Posten i den kristne avisen Magazinet i 2006. Etter hendelsene i Frankrike og terrorangrepet mot Charlie Hebdo 7. januar skulle Selbekk tirsdag bli portrettintervjuet av Dagbladet. Selbekk hadde selv valgt TGI Fridays for intervjuet. – Dagbladet skulle lage et portrettintervju av meg, og vi hadde derfor valgt å møtes ved TGI Fridays som er min favorittrestaurant. Før jeg kom hadde Dagbladets fotograf vært inne og sjekket lysforhold og bakgrunn til bildene, men da hadde personalet spurt han om hvem han skulle intervjue og hva det skulle handle om, sier Selbekk til VG.Da fotografen forklarte hva saken skulle handle om, ringte de ansatte i restauranten til høyere hold for å få avklart situasjonen, ifølge Selbekk. – Da kom det beskjed om at det ikke var ønskelig at noe slikt skulle gjennomføres der. Da jeg kom sto Dagbladets team utenfor, og ga meg beskjed om at vi måtte velge et annet sted å gjennomføre intervjuet på, forteller Selbekk. Ifølge Selbekk fikk de beskjed om at restauranten ikke ønsket å bli forbundet med kontroversielle temaer. – Jeg er veldig skuffet over ikke å få servering på favorittrestauranten min. Jeg liker det amerikanske konseptet til Fridays. USA er jo «The land of the free, and the land of the brave», men det var ikke akkurat slik jeg følte det i dag. Jeg synes det er litt sterkt å bli nektet servering. Det er slikt man forbinder med andre land og regimer, sier Selbekk til VG. Det er første gang redaktøren opplever en slik situasjon. – I 2006 kansellerte en Ark-bokhandel en boksignering. For øvrig har jeg aldri opplevd noe lignende, sier Selbekk til avisen Vårt Land som først omtalte saken.Administrerende direktør Rajko Mink i Fridays Norge forteller til VG at Selbekk var velkommen til å spise på restauranten, men ikke til å bli fotografert der. – Han var hjertelig velkommen til å spise hos oss – og til å bli intervjuet, men vi har en policy om at man ikke skal filme eller ta bilder inne i våre restauranter i saker som ikke omhandler oss, sier Mink til VG. – Så det skyldes ikke at restaurant-kjeden ikke ønsker å bli forbundet med kontroversielle temaer? – Absolutt ikke. Helt ærlig vet jeg ikke hvem vedkommende er, og har ikke kjennskap til saken, men vi har aldri nektet han servering. Det er forskjell på å spise i restauranten og å bruke oss i en artikkel, sier Mink. – Kan de ha misforstått beskjeden de fikk fra restauranten? – Tydeligvis. Den ansatte som snakket med dem forsto det slik at de hadde full forståelse for at vi ikke ønsker å bli vist frem i en sak som ikke er relatert til oss, sier han.I en pressemelding tirsdag kveld understreker Mink igjen restaurantens rett til å nekte andre å gjennomføre fotoopptak: – Vi er glade for at mange redaksjoner vil foreta intervjuer i våre lokaler. Det har de full anledning til. Men i og med at det skjer ofte, kom vi for en tid tilbake frem til at vi ønsket å si nei til at kommersielle aktører gjør fotoopptak i våre restauranter når det gjelder saker som ikke handler om TGI Fridays. En restaurant har full anledning til å nekte noen å gjennomføre slike fotoopptak, og en rekke restauranter både i Norge og i utlandet har samme policy – av hensyn til andre gjester, sier han i pressemeldingen.Selbekk forteller at det ikke var slik han selv og Dagbladet-fotografen oppfattet situasjonen. – Nei, vi oppfattet det ikke slik. Jeg har aldri vært borte i noe lignende. Hvilke restauranter har slike policyer? Fordi dette er en restaurant jeg har et forhold til er jeg veldig skuffet, sier Selbekk til VG. VG har vært i kontakt med Dagbladets fotograf som bekrefter Selbekks versjon, og som understreker at det var fotograferingen og hensynet til andre gjester som var problemet, men at de ikke ble nektet å ta bilder før Selbekks navn ble nevnt.
Da Dagen-redaktør Vebjørn Selbekk skulle portrettintervjues på TGI Fridays i Oslo tirsdag skal han ha fått beskjed om at restaurantkjeden ikke ønsket å bli forbundet med kontroversielle temaer.